KIRJALLINEN KYSYMYS E-0572/03 esittäjä(t): Luigi Vinci (GUE/NGL) neuvostolle. EU, Meksiko ja Digna Ochoan tapaus.



Virallinen lehti nro 280 E , 21/11/2003 s. 0067 - 0068



KIRJALLINEN KYSYMYS E-0572/03 esittäjä(t): Luigi Vinci (GUE/NGL) neuvostolle (28. helmikuuta 2003) Aihe: EU, Meksiko ja Digna Ochoan tapaus Kuuluisa asianajaja ja maailmanlaajuisesti tunnettu ihmisoikeustaistelija Digna Ochoa y Plácido murhattiin Meksikossa 19. lokakuuta 2001. Tapauksessa on herättänyt tuohtumusta oikeuden toiminta, erityisesti apulaissyyttäjä Sales Heredian yritykset hankaloittaa tutkintaa. Hän onkin joutunut eroamaan tehtävistään Meksikon kansalaisjärjestöjen tekemien paljastusten vuoksi. Koska Digna Ochoan tapaus on merkittävä Meksikon rajojen ulkopuolellakin, eikö neuvosto katso, että sen pitää seurata tiiviisti Digna Ochoa y Plácidon murhaoikeudenkäyntiä? Entä mikä on sen näkemys tästä asiasta? Eikö tapaus pitäisi ottaa esiin kaikessa EU:n ja Meksikon välisessä yhteydenpidossa, myös siksi että Euroopan unionin ja Meksikon väliseen sopimukseen sisältyy demokratialauseke, jota voidaan varmasti käyttää tarvittavaan poliittiseen painostukseen, jotta ihmisoikeusrikkomuksista päästäisiin eroon Meksikossa mahdollisimman nopeasti ja tehokkaasti? Vastaus (22. heinäkuuta 2003) 1. Euroopan unioni tuomitsi 29. lokakuuta 2001 antamassaan julkilausumassa jyrkästi tunnetun meksikolaisen ihmisoikeusaktivistin Digna Ochoa y Plácidon murhan. Samalla EU ilmaisi olevansa vakuuttunut siitä, että Meksikon hallitus jatkaa ponnistelujaan ihmisoikeuksien puolustamiseksi ja turvaamiseksi sekä ihmisoikeusaktivistien fyysisen koskemattomuuden suojaamiseksi. Unioni ilmoitti myös toivovansa, että Ochoa y Plácidon murha saataisiin nopeasti selvitetyksi ja syylliset löydettäisiin ja saatettaisiin oikeuden eteen. Meksikon viranomaiset ovat ilmoittaneet useissa yhteyksissä, joissa asia on otettu esille, että Ochoan murhan tutkimukset ovat vielä käynnissä eivätkä ole toistaiseksi johtaneet merkittäviin tuloksiin. EU:n neuvosto ilmoittaa aikovansa edelleen seurata tilannetta tiiviisti. 2. Neuvosto on useissa yhteyksissä tutkinut Meksikon ihmisoikeustilannetta ja todennut olevansa huolestunut siitä. EU:n ja jäsenvaltioiden edustajat ovat yhteyksissään Meksikon viranomaisiin ottaneet usein esille ihmisoikeuksien suojeluun liittyvät kysymykset ja ilmaisseet huolensa niihin liittyvistä eri seikoista. Muistettakoon, että Meksikon ihmisoikeustilannetta tarkasteltiin perusteellisesti viimeksi pidetyssä EU:n ja Meksikon poliittiseen vuoropuheluun kuuluvassa kokouksessa, joka pidettiin korkeiden virkamiesten tasolla Pueblassa, Meksikossa 3. lokakuuta 2002. Tuolloin EU:n edustajat ilmoittivat olevansa huolestuneita eräistä Meksikossa tapahtuneista ihmisoikeusrikkomuksista, muun muassa kysyjän mainitsemasta tapauksesta. Kokouksessa keskusteltiin erityisesti ihmisoikeusjärjestöihin ja niissä toimiviin henkilöihin kohdistuneesta ahdistelusta, tappouhkauksista ja hyökkäyksistä. Samalla EU ilmoitti olevansa valmis jatkamaan Meksikon viranomaisten kanssa yhteistyötä ihmisoikeusasioissa. Samana päivänä pidetyssä EU:n ja Meksikon sekakomitean kokouksessa osapuolet sopivat tehostavansa yhteistyötä erityisesti ihmisoikeuksien ja demokratian alalla. Euroopan unioni otti kysymyksen esille EUMeksiko-yhteisneuvoston kokouksessa Vouliagmenissä 27. maaliskuuta 2003. Tämän tapaamisen päätteeksi valtuuskunnat toivat ilmi vakaan sitoumuksensa ihmisoikeuksien yleismaailmalliseen luonteeseen ja korostivat, että kyse on kansainvälisen yhteisön jaetusta vastuusta. Valtuuskunnat sitoutuivat ryhtymään tarvittaviin toimenpiteisiin vahvistaakseen niiden yleismaailmallista tunnustamista.